b'\n_START_ARTICLE_\nUltravijoli\xc4\x8dno valovanje\n_START_PARAGRAPH_\n\xc3\x9altravij\xc3\xb3li\xc4\x8dno valov\xc3\xa1nje (kratica UV) je elektromagnetno valovanje z valovno dol\xc5\xbeino kraj\xc5\xa1o od valovne dol\xc5\xbeine vidne svetlobe, vendar dalj\xc5\xa1o od valovne dol\xc5\xbeine rentgenskih \xc5\xbearkov. Obmo\xc4\x8dje ultravijoli\xc4\x8dnega valovanja lahko razdelimo na \xc2\xbbbli\xc5\xbenje UV obmo\xc4\x8dje\xc2\xab\xc2\xa0(valovna dol\xc5\xbeina 380\xe2\x80\x93200\xc2\xa0nm) ter \xc2\xbbekstremno -\xc2\xab\xc2\xa0ali \xc2\xbbvakuumsko UV obmo\xc4\x8dje\xc2\xab\xc2\xa0(200\xe2\x80\x9310\xc2\xa0nm). Pri preu\xc4\x8devanju vpliva ultravijoli\xc4\x8dnega valovanje na okolje in zdravje \xc4\x8dloveka se pogosto obmo\xc4\x8dje razdeli na obmo\xc4\x8dje UV-A (380\xe2\x80\x93315\xc2\xa0nm), imenovano tudi dolgovalovno obmo\xc4\x8dje ali \xc2\xbb\xc4\x8drna svetloba\xc2\xab, UV-B (315\xe2\x80\x93280\xc2\xa0nm), imenovano tudi srednjevalovno obmo\xc4\x8dje, ter UV-C (280-10\xc2\xa0nm), imenovano kratkovalovno ali\xc2\xa0\xc2\xbbbaktericidno\xc2\xab\xc2\xa0obmo\xc4\x8dje._NEWLINE_Latinska predpona ultra- pomeni \xc2\xbbprek\xc2\xab, \xc2\xbbonstran\xc2\xab\xc2\xa0in se nana\xc5\xa1a na to, da le\xc5\xbei obmo\xc4\x8dje ultravijoli\xc4\x8dnega valovanja v spektru za obmo\xc4\x8djem vijoli\xc4\x8dne barve \xe2\x80\x93 slednja ima v vidnem delu spektra najkraj\xc5\xa1o valovno dol\xc5\xbeino. Ker je za \xc4\x8dlove\xc5\xa1ko oko nevidna, jo ponekod pogovorno imenujejo tudi \xc2\xbb\xc4\x8drna svetloba\xc2\xab. Druge \xc5\xbeivali, med njimi nekateri pti\xc4\x8di, plazilci in \xc5\xbeu\xc5\xbeelke (med njimi \xc4\x8debele), zaznavajo tudi bli\xc5\xbenje ultravijoli\xc4\x8dno obmo\xc4\x8dje spektra. \xc5\xa0tevilni sade\xc5\xbei, cvetovi in semena v primerjavi z barvnim vidom \xc4\x8dloveka dosti mo\xc4\x8dneje izstopajo od ozadja v ultravijoli\xc4\x8dnem delu spektra. Vzorci v perju \xc5\xa1tevilnih pti\xc4\x8dev so nevidni v vidnem delu spektra, poka\xc5\xbeejo pa se v ultravijoli\xc4\x8dnem, prav tako pa je v ultravijoli\xc4\x8dni svetlobi dosti jasneje viden urin nekaterih \xc5\xbeivali._NEWLINE_Sonce seva ultravijoli\xc4\x8dno valovanje v obmo\xc4\x8djih UV-A, UV-B in UV-C, zaradi absorpcije v ozonski plasti Zemljinega ozra\xc4\x8dja pa ultravijoli\xc4\x8dno sevanje, ki dose\xc5\xbee povr\xc5\xa1je, v 99\xc2\xa0% sestavljajo \xc5\xbearki UV-A. Nekateri \xc5\xbearki iz obmo\xc4\x8dja UV-C po drugi strani sodelujejo pri nastajanju ozona._NEWLINE_Obi\xc4\x8dajno steklo je prozorno za \xc5\xbearke UV-A, neprepustno pa za \xc5\xbearke s kraj\xc5\xa1imi valovnimi dol\xc5\xbeinami. Kvar\xc4\x8dno steklo je po drugi strani, odvisno od kakovosti, lahko prepustno celo za \xc5\xbearke iz obmo\xc4\x8dja \xc2\xbbvakuumskih\xc2\xab\xc2\xa0ultravijoli\xc4\x8dnih \xc5\xbearkov._NEWLINE_Meja \xc2\xbbvakuumskih\xc2\xab\xc2\xa0ultravijoli\xc4\x8dnih \xc5\xbearkov je postavljena na 200 nanometrov, ker se \xc5\xbearki s kraj\xc5\xa1imi valovnimi dol\xc5\xbeinami v zraku absorbirajo. Ta neprepustnost je posledica mo\xc4\x8dne absorpcije v molekulah kisika v zraku. \xc4\x8cisti du\xc5\xa1ik z manj kot 10 ppm kisika je prepusten za valovne dol\xc5\xbeine v obmo\xc4\x8dju 150\xe2\x80\x93200\xc2\xa0nm. To ima prakti\xc4\x8dni pomen pri izdelavi polprevodni\xc5\xa1kih integriranih vezij, pri katerih se zdaj uporabljajo UV \xc5\xbearki z valovno dol\xc5\xbeino, kraj\xc5\xa1o od 200\xc2\xa0nm. Za razliko od opreme za vakuumsko tehnologijo, ki mora prenesti velike tla\xc4\x8dne razlike, so zahteve pri delu v du\xc5\xa1ikovi atmosferi oziroma atmosferi brez kisika veliko manj\xc5\xa1e. Tudi nekatere merilne in\xc5\xa1trumente, denimo spektrometer na kro\xc5\xbeno dvolomnost, ki delujejo v tem obmo\xc4\x8dju, pred delom o\xc4\x8distijo v du\xc5\xa1ikovi atmosferi.'